โรงพยาบาลมะเร็งชลบุรีเปิดตัว “รถเอกซเรย์เต้านมเคลื่อนที่” คันแรกของกรมการแพทย์ระดับภูมิภาคเพื่อให้บริการผู้ป่วยในภาคตะวันออก

เมื่อวันที่ 17 มิ.ย. 2568 นายแพทย์ทวีศิลป์ วิษณุโยธิน อธิบดีกรมการแพทย์ เป็นประธานในพิธีเปิดใช้ “รถเอกซเรย์เต้านมเคลื่อนที่” เครื่องแรกของโรงพยาบาลมะเร็งชลบุรีอย่างเป็นทางการ โดยรถเอกซเรย์เต้านมเคลื่อนที่คันนี้ เป็นคันแรกของกรมการแพทย์ที่มีให้บริการในระดับภูมิภาค

นายแพทย์ทวีศิลป์ วิษณุโยธิน อธิบดีกรมการแพทย์ เปิดเผยว่า การเพิ่มศักยภาพการให้บริการโดยรถเอกซเรย์เต้านมเคลื่อนที่เป็นหนึ่งในนโยบายมุ่งเน้นของกรมการแพทย์ ในการส่งเสริมป้องกันและดูแลสุขภาพของประชาชนในพื้นที่ภูมิภาค การรักษาประชาชนในพื้นที่ห่างไกล เพื่อเพิ่มการเข้าถึงการวินิจฉัยและรักษาที่ทันสมัย รวดเร็วยิ่งขึ้น

รถเอกซเรย์เต้านมเคลื่อนที่ เป็นเครื่องมือในการวินิจฉัยโรคมะเร็งเต้านม ซึ่งโรคมะเร็งเต้านมเป็นปัญหาสุขภาพสำคัญของสตรีทั่วโลก ข้อมูลสถิติโรคมะเร็งของประเทศไทย พบว่าอัตราการเกิดโรคมะเร็งเต้านมเป็นอันดับ 1 ในเพศหญิง สำหรับภาคตะวันออกพบอัตราการเกิดโรคมะเร็งเต้านม 41 ราย ต่อแสนประชากร

โดยทางสถาบันมะเร็งแห่งชาติ กรมการแพทย์ ให้คำแนะนำว่าผู้หญิงที่มีอายุ 40 ปี ขึ้นไป นอกจากการตรวจเต้านมด้วยตนเองเป็นประจำแล้ว ควรตรวจโดยแพทย์หรือบุคลากรทางการแพทย์ที่ได้รับการฝึกอบรมทุก 1 ปี และตรวจด้วยเครื่องถ่ายภาพรังสีเต้านมหากมี ข้อบ่งชี้

นายแพทย์ปิยวัฒน์ เลาวหุตานนท์ ผู้อำนวยการโรงพยาบาลมะเร็งชลบุรี ได้ให้ข้อมูลเพิ่มเติมว่าในปัจจุบัน ยังมีข้อจำกัดในการให้บริการตรวจคัดกรองมะเร็งเต้านมในเขตภาคตะวันออก เนื่องจาก มีรถเอกซเรย์เต้านมเคลื่อนที่ จำนวนน้อยและบางพื้นที่อยู่ห่างไกลจากตัวเมือง จึงเป็นข้อจำกัดในการเข้าถึงการให้บริการเอกซเรย์เต้านม

โรคมะเร็งเต้านมเป็นมะเร็งที่พบเป็นอันหนึ่งในภาคตะวันออก โดยเฉลี่ยมีผู้ป่วยมะเร็งเต้านมรายใหม่ปีละ 2,150 ราย ผู้ป่วยกว่าร้อยละ 50 ได้รับการวินิจฉัยว่าเป็นระยะ 3 ถึง 4 ซึ่งผลการรักษาจะแย่กว่าผู้ป่วยในระยะที่ 1 และ 2 การวินิจฉัยมะเร็งเต้านมให้ได้ในระยะเริ่มต้นนั้นจำเป็นต้องใช้การวินิจฉัยด้วยเอกซเรย์เต้านม จากข้อจำกัดในการให้บริการที่ผ่านมา ทำให้ผู้ป่วยมะเร็งเต้านมมาในระยะที่เป็นมาก ทางโรงพยาบาลมะเร็งชลบุรี กรมการแพทย์ มีความมุ่งมั่น ที่จะตอบสนองนโยบาย มุ่งเน้นการเพิ่มโอกาสให้ประชาชนเข้าถึงบริการทางการแพทย์เฉพาะทาง โดยการจัดให้บริการรถเอกซเรย์เต้านมเคลื่อนที่ร่วมกับตัวแทนสาธารณสุขในเขตสุขภาพที่ 6 ต่อไป

นายแพทย์อดิษฐ์ โชติพานิช รองผู้อำนวยการด้านการแพทย์ โรงพยาบาลมะเร็งชลบุรี ได้กล่าวเพิ่มเติมว่า ภายในรถเอกซเรย์เต้านมเคลื่อนที่ ประกอบด้วยเครื่องมือและอุปกรณ์ที่มีประสิทธิภาพและความทันสมัยในการตรวจวินิจฉัย คือ เครื่องแมมโมแกรม (Mammography) เครื่องอัลตร้าซาวนด์ (Ultrasound) พร้อมด้วยรังสีแพทย์ และนักรังสีการแพทย์ ที่เชี่ยวชาญเฉพาะทาง เพื่อให้การตรวจวินิจฉัยมีคุณภาพเป็นมาตรฐานเดียวกันกับการตรวจวินิจฉัยที่โรงพยาบาลมะเร็งชลบุรี

การติดต่อเข้ารับบริการ

สำหรับช่องทางการขอรับบริการสำหรับผู้ป่วยที่มีข้อบ่งชี้ต้องทำการตรวจเอกซเรย์เต้านม สามารถติดต่อได้ที่เบอร์ 0 3845 5456 ต่อ 511,512 ในเวลาราชการ สำหรับข้อมูลความรู้ด้านโรคมะเร็งอื่นๆสามารถเข้าเยี่ยมชมได้ที่เว็บไซต์ [**https://www.cch.go.th/**](https://www.cch.go.th/?fbclid=IwZXh0bgNhZW0CMTAAYnJpZBExZ0pvT2NVa09OWTAwT2VKRgEe5Si7afSKoJffHzxcgLvx6VrFYkiJXFFQQNE81yD4gVEajPcJcMY8Ti0Z9q8_aem_sx0srD1U2NNUeh3Em1qh1w) และ facebook โรงพยาบาลมะเร็งชลบุรี

“...มะเร็งเต้านมหยุดได้ด้วยการตรวจคัดกรองที่เข้าถึงทุกพื้นที่...”

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

[**#โรงพยาบาลมะเร็งชลบุรี**](https://www.facebook.com/hashtag/%E0%B9%82%E0%B8%A3%E0%B8%87%E0%B8%9E%E0%B8%A2%E0%B8%B2%E0%B8%9A%E0%B8%B2%E0%B8%A5%E0%B8%A1%E0%B8%B0%E0%B9%80%E0%B8%A3%E0%B9%87%E0%B8%87%E0%B8%8A%E0%B8%A5%E0%B8%9A%E0%B8%B8%E0%B8%A3%E0%B8%B5?__eep__=6&__cft__%5b0%5d=AZWrSdVJkCqe80iV95neOLiVG4xvBcw9CSSEt-JhcvRdp-ljWlnVBMdJIdKuBg_1p0VocVD1r1v7wQmfrUlSjVC3t6k7GlAyBfL-hebDLmfQN23ZBgMBWSoAUu5LmZkT4P3DJhp47TORjZKflKiWiW_WK1r_LFyzCMNScVb9FN_rM7hehI00fwlR3OvlfVcMT9CZrWNN2wcxLgHLzeguXClf&__tn__=*NK-R) [**#กรมการแพทย์**](https://www.facebook.com/hashtag/%E0%B8%81%E0%B8%A3%E0%B8%A1%E0%B8%81%E0%B8%B2%E0%B8%A3%E0%B9%81%E0%B8%9E%E0%B8%97%E0%B8%A2%E0%B9%8C?__eep__=6&__cft__%5b0%5d=AZWrSdVJkCqe80iV95neOLiVG4xvBcw9CSSEt-JhcvRdp-ljWlnVBMdJIdKuBg_1p0VocVD1r1v7wQmfrUlSjVC3t6k7GlAyBfL-hebDLmfQN23ZBgMBWSoAUu5LmZkT4P3DJhp47TORjZKflKiWiW_WK1r_LFyzCMNScVb9FN_rM7hehI00fwlR3OvlfVcMT9CZrWNN2wcxLgHLzeguXClf&__tn__=*NK-R) ขอขอบคุณ 17 มิถุนายน 2568